OTP Class Pályázat: Közösségépítés és innováció az iskolákban

Diákkirály választó kampány, tanulmányi kirándulás Balassagyarmatról Pécsre, szabadtéri ökotanterem építése és iskolai víztisztító berendezések elhelyezése. Ezt a négy projektet támogatta osztályonként 500-500 ezer forinttal az OTP Bank az idei OTP Class Pályázatra érkezett jelentkezések közül.

Kihirdették az idei év OTP Class Pályázatának nyerteseit. Idén második alkalommal írták ki az általános és középiskolásoknak szóló pályázatot, ahol közösségépítés, valamint iskolai környezet fejlesztése kategóriákban nevezhettek az osztályok.

A beérkezett pályaművek kétharmadát felsős általános iskolai osztályok, egyharmadát középiskolai osztályok készítették. A jelentkezők 85 százaléka vidéki iskolákat képviselt az ország minden tájáról. A pályázatok kétharmada közösségépítés kategóriában, egyharmada pedig az iskolai környezet fejlesztése kategóriában született. A győztesek kiválasztásánál a szakmai zsűri számára a kreativitás és az indoklás mellett kiemelten fontos volt, hogy a teljes osztályközösség részt vegyen a pályázati anyagok elkészítésében.

A közösségépítés kategória két győztese az Esztergomi Dobó Katalin Gimnázium 10. osztályos diákjainak csapata, a Kalózok, akik az iskola egyik legnagyobb közösségépítő projektjére, a diákkirály választó kampányra fordítják a nyereményösszeget. Valamint a balassagyarmati, 9. évfolyamos Szentimrések csapata a Szent Imre Katolikus Általános Iskola és Gimnázium képviseletében, akik háromnapos pályaorientációs osztálykirándulást szerveznek a Pécsi Tudományegyetemre, és az egész iskolájuknak tartanak majd előadásokat a tapasztalataikról.

Az iskolai környezet fejlesztése kategória győztesei az Ökokossuth csapat, vagyis a Debreceni Egyetem Kossuth Lajos Gyakorló Gimnáziuma és Általános Iskolája 5. osztályos diákjai, ők egyedi szabadtéri ökotantermet készítenek; illetve a Szigethalmi Széchenyi István Általános Iskola 7. osztályos Vizes tizennyolcas csapata, akik a nyereményből két darab víztisztító berendezés elhelyezésével igyekeznek felhívni a diákok figyelmét a tiszta ivóvíz fontosságára.

„Kiemelten fontos számunkra, hogy segítsük a fiatalokat a tudatosabb viselkedés elsajátításában, például abban, hogy aktívan tegyenek közösségükért és környezetükért. Idén is számos osztályközösséget megmozgatott a pályázatunk. A beérkezett pályamunkák kreatívak és egyediek voltak, a diákközösségek rendkívül átgondoltan tervezték meg projektjeiket” – mondta Máriás Endre, az OTP Bank bankkapcsolati területének vezetője, a pályázat egyik zsűritagja.

Idén új elemként egy interaktív pénzügyi edukációs előadásra is jelentkezhettek az osztályok. Ennek a lehetőségnek nagy sikere volt a pályázó osztályok körében, az osztályok több mint 80 százaléka jelentkezett. Így végül az OTP Bank szakértői 132 iskolában fognak pénzügyi edukációs órát tartani a diákoknak.

Az előadásra jelentkezett osztályok közül két osztályközösség az OTP Fáy Alapítvány Különdíjában részesült: a Váci Madách Imre Gimnázium 9. évfolyamos Madách Nyuszik csapata, valamint a 6. osztályos Mini vállalkozók csapata a Törökkoppányi Általános Iskolából. A két osztály egy-egy félnapos, pizzaebéddel egybekötött gyakorlatorientált pénzügyi élménytréningen vehet részt a Budapesti Állatkertben.

Sajtókapcsolat:

* OTP Bank
* kommunikacio@otpbank.hu

Eredeti tartalom: OTP Bank

Továbbította: Helló Sajtó! Üzleti Sajtószolgálat

Ez a sajtóközlemény a következő linken érhető el:https://hellosajto.hu/17552/otp-class-palyazat-kozossegepites-es-innovacio-az-iskolakban/